# SDKÚ nevzdáva petíciu za vymenovanie Čentéša

**V SDKÚ by chceli do leta vyzbierať 70-tisíc podpisov. Zatiaľ majú menej než tretinu.**

BRATISLAVA. Petícia SDKÚ za vymenovanie Jozefa Čentéša za generálneho prokurátora má zatiaľ do parlamentu ďaleko.

Predsedníčka petičného výboru a poslankyňa Magdaléna Vášáryová pre TASR potvrdila, že do leta by chceli vyzbierať 60-tisíc až 70-tisíc podpisov. Limit, aby sa petíciou musel zaoberať parlament, je 100-tisíc podpisov.

Vášáryová považuje 70-tisíc podpisov za relevantné číslo, ktoré chce mať v rukách na jeseň.

Práve v tom čase po letných prázdninách a dovolenkách sa podľa jej slov bude odohrávať hlavná debata o generálnom prokurátorovi. Posledný údaj spred mesiaca hovoril o 20-tisíc vyzbieraných podpisoch.

"Považujeme pokračovanie petície za mimoriadne dôležité, lebo je to právoplatne zvolený generálny prokurátor a svojvôľa, s ktorou sa tu stretávame, môže znamenať ohrozenie právneho štátu," upozornila Vášáryová.

Prezident [Ivan Gašparovič](http://www.sme.sk/storm/itextg.asp?idh=10029992&ids=6), ktorý podľa [ústavy](http://www.sme.sk/storm/itextg.asp?idh=10029996&ids=6) generálneho prokurátora na návrh parlamentu vymenúva, aktuálne čaká na verdikt Ústavného súdu .

Na ten sa po mesiacoch nečinnosti hlavy štátu v tejto veci obrátili poslanci vtedajšej koalície, aby rozhodol, či hlava štátu môže alebo musí parlamentom zvoleného kandidáta vymenovať.

Na verdikt súdu čaká aj vládny Smer. Premiér [Robert Fico](http://www.sme.sk/storm/itextg.asp?idh=10029993&ids=5) pre TASR už skôr povedal, že rozhodnutie ústavného súdu bude rešpektovať.

Parlament zvolil Čentéša za kandidáta na generálneho prokurátora 17. júna 2011.

**piatok 20. 4. 2012 9:13** | tasr
[© 2012 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/6345477/sdku-nevzdava-peticiu-za-vymenovanie-centesa.html)

Čítajte viac:<http://www.sme.sk/c/6345477/sdku-nevzdava-peticiu-za-vymenovanie-centesa.html#ixzz2I7llBnxl>